Mette Thiesen (DF), 2024-04-18:
Tusind tak.
Det er rimelig godt ridset op her fra talerstolen allerede, hvad det her lovforslag indbefatter.
Det er jo igen et sammensurium af rigtig mange forskellige forslag, og vi bakker hundrede procent op om, at det bliver delt op, sådan at den del eksempelvis med tandlægeklinikker bliver skilt ud for sig selv.
For Dansk Folkeparti har det altid været vigtigt, at danskerne kan klage, at det er nemmere at komme til at klage, og at det er alle forundt at kunne klage, hvis man har haft et dårligt forløb i sundhedsvæsenet.
Klagesystemet i dag er desværre rigtig, rigtig bøvlet, og derfor har vi også set frem til at skulle behandle det her lovforslag, hvor der i hvert fald er nogle punkter, som gør, at det forhåbentlig bliver nemmere og mere gennemskueligt for ganske almindelige danskere at kunne klage, hvis de ikke har fået en god behandling i det danske sundhedsvæsen.
Men der altså også nogle ting i det her lovforslag, som vi kommer til at forfølge i den kommende udvalgsbehandling.
Jeg synes, det her med, at man kan klage over hele forløbet, er rigtig fint.
Jeg tror sådan set også, at det i langt størstedelen af tilfældene vil være et skridt i den rigtige retning, så man kan klage over et helt forløb og få en eller anden form for kompensation eller i hvert fald en afslutning på det.
Men der vil jo også være enkelte særskilte tilfælde, hvor man er hundrede procent utilfreds med forløbet, og hvor man har haft én sundhedsfaglig person, en læge eller andet, som man har været meget utilfreds med, og der skal man selvfølgelig fortsat kunne klage over den enkelte vedkommende.
Det handler ikke om gabestok eller noget som helst andet, det handler sådan set om, at vi skal kunne finde de her enkelte brodne kar, som der desværre også er.
Med hensyn til bisidderordningen synes jeg, at det er rigtig fornuftigt, at Danske Patienter får bisidderordningen, men jeg kan egentlig også godt se princippet i, at andre eventuelt også kunne byde ind.
Danske Seniorer har selv budt ind, og jeg tænker da, at der er et ganske særligt segment af danskerne, som måske vil føle sig mere trygge ved at have en bisidder, eksempelvis fra Danske Seniorer eller andre.
I forhold til den del, som også er blevet kritiseret rigtig meget her, og som også er blevet kritiseret af andre ordførere, i forhold til at man i hvert fald ifølge høringssvarene svækker den her retssikkerhed, vil jeg sige, at jeg synes, at det er noget, som vi er nødt til at tage op i den kommende udvalgsbehandling.
For når der er så mange organisationer, som siger, at de altså mener, det er dybt problematisk, at det her bliver en afgørelse, som ligger i et nævn eller en styrelse, synes jeg altså bestemt, at man skal lytte til dem og kigge på at lave den del om.
Den er vi meget kritisk over for, fordi vi selvfølgelig er optaget af, at man fastholder den retssikkerhed, der er, og at man skal have bedre klagemuligheder, og at man også skal have en retssikkerhed, når man endelig klager.
Så den del med, at man erstatter nævnsafgørelser og formandsafgørelser med administrative afgørelser, er vi også meget bekymret over.
Men lad os tage det i udvalgsbehandlingen.
Jeg synes som udgangspunkt, at vi skal dele tingene lidt op, men lad os tage det i udvalgsbehandlingen, og så kommer Dansk Folkeparti til at støtte de dele, vi synes er fornuftige, og som giver patienterne flere rettigheder, og så kommer vi selvfølgelig til at udfordre de dele, som vi mener går i den forkerte retning.